Урысей Федерацэм и гуп къыхэхам и тренер нэхъыщхьэщ Тау Хьэсэнбий
УФ-м ДзюдомкIэ и федерацэм и отчёт-хэхыныгъэ конференц щэбэт кIуам Мэзкуу щекIуэкIащ. Ди лъа-хэгъу Тау Хьэсэнбий къэралым и цIыхухъу гуп къыхэхам и тренер нэхъыщхьэу абы щагъэуващ.
Тау Хьэсэнбий 1977 гъэм Налшык къыщалъхуащ. Урысей Федерацэм дзюдомкIэ и чемпион 2000, 2001 гъэхэм хъуащ. Европэм, дунейпсо утыкухэм ехъулIэныгъэфIхэр щиIащ, Афины щекIуэкIа Гъэмахуэ олимп джэгухэм жэз медалыр къыщихьащ. Урысейм спортымкIэ щIыхь зиIэ и мастерщ, къэралым и дамыгъэ лъапIэ зыбжанэ къратащ.
Илъэс зыбжанэ хъуауэ Тау Хьэсэнбий Урысей Федерацэм дзюдомкIэ и командэ къыхэхам и тренер нэхъыжьу мэлажьэ, иджы тренер нэхъыщхьэ къулъыкъур къыхуагъэфэщащ. Абы и иужьрей гъэсэнхэм ящыщщ Рио-де-Жанейрэ и олимп чемпион Мудрэн Беслъэн.
Сыт хуэдэ спорт лIэужьыгъуэмкIи къэралым и гуп къыхэхам и тренер нэхъыщхьэу адыгэхэм ящыщу иджы япэ дыдэу Тау Хьэсэнбий ягъэуващ. А пщIэ лъагэм ар зэрыхуэфэщэнум шэч къытетхьэркъым.
Хьэтау Ислъам.
Сурэтым:Тау Хьэсэнбийрэ Урысей Федерацэм спортымкIэ и министр Мутко Виталийрэ.
